b'\n_START_ARTICLE_\nPreproga\n_START_PARAGRAPH_\nPrepr\xc3\xb3ga je navadno ve\xc4\x8dji tekstilni izdelek, zlasti za pokrivanje tal. Izdelane so iz volne ali umetnih vlaken, kot je polipropilen, najlon ali poliester in obi\xc4\x8dajno sestavljene iz vozlov, lahko pa tudi tkane.\n_START_SECTION_\nIzvor umetnosti vozlanih preprog\n_START_PARAGRAPH_\nRaziskovanje zgodovine vozlanih preprog je precej novo. Prvi znani zapisi o tem so se pojavili pred okoli 120 leti. Prvo pomembnej\xc5\xa1o \xc5\xa1tudijo zgodovinskega razvoja vozlanih preprog je napisal F.R. Martin leta 1908. Raziskovalci izvora vozlanih preprog so sicer verjeli, da so bile starodavne civilizacije Egip\xc4\x8danov in Asircev prvi izdelovalci preprog. Leta 1949 je profesor Rudenko odkopaval v dolini Pazirik na obmo\xc4\x8dju Altaja v Sibiriji in v eni od grobnic odkril preprogo, katere starost ocenjujejo na 2500 let in se nahaja v muzeju v Sankt Petersburgu. Izvora ji ni mogo\xc4\x8de dolo\xc4\x8diti. Profesor Rudenko meni, da je pripadala Medijcem (170 pr.n.\xc5\xa1. \xe2\x80\x93 226 pr.n \xc5\xa1.) ali pa starim Partom. Ulrich Schurmann meni, da je pripadala Azerbajd\xc5\xbeancem, M. Dimond pa, da so vzorci zna\xc4\x8dilni za Asirce in Ahamenide iz obmo\xc4\x8dja Irana. dr. Volkmar Gantzhorn razlaga, glede na podobnost z reliefi iz Perzepolisa, da preproga pripada Armencem._NEWLINE_Na obmo\xc4\x8dju Afganistana so na\xc5\xa1li ostanke 4500 let starih zgradb, ki so po tlorisu identi\xc4\x8dne vzorcem s preprog, iz \xc4\x8desar sklepajo, da so verjetno preproge izdelovali \xc5\xbee davno prej._NEWLINE_Izdelovanje vozlanih preprog se je za\xc4\x8delo razvijati pri nomadskih ljudstvih osrednje Azije in so verjetno nadgradnja tkanih preprog kilimov,_NEWLINE_Preproge omenja Biblija, Homer v Iliadi uporablja latinsko besedo tapetum, ki lahko ozna\xc4\x8duje zaveso ali preprogo, Ovid opisuje gr\xc5\xa1ko tapiserijo v legendi o Arahneju. Ahmed ibn Hamid v 8. stoletju zapi\xc5\xa1e v svojem seznamu dajatev vladarju Al Mamunu, da morajo Armenci izro\xc4\x8diti dvajset vozlanih preprog Bagdadskemu kalifu kot davek. Seld\xc5\xbeuki so leta 1071 na podro\xc4\x8dju dana\xc5\xa1nje Armenije uni\xc4\x8dili velik del glavnih centrov izdelave preprog. Dwin, Shirvan in Tabriz so bila edina obmo\xc4\x8dja armenske kulture, kjer se je ohranila izdelava vse do poznega srednjega veka. Armensko ljudstvo se je zaradi Seld\xc5\xbeukov razselilo v Gr\xc4\x8dijo, Anatolijo, Egipt, Sirijo, Perzijo in vse do Indije in Kitajske ter s seboj prineslo znanje o izdelavi preprog.\n_START_SECTION_\nVzorci preprog\n_START_PARAGRAPH_\nOsnovna razdelitev preprog glede na vzorce temelji na tem ali so motivi upodobljeni oziroma sestavljeni z ravnimi ali zavitimi \xc4\x8drtami. Gre za geometrijske in cvetli\xc4\x8dne vzorce. Bistvena razlika je v finosti in majhnosti s tem pa \xc5\xa1tevilo uporabljenih vozlov._NEWLINE_Vrste vzorcev se delijo na tri ve\xc4\x8dje skupine: univerzalni, geometrijski in cvetli\xc4\x8dni vzorci.\n_START_SECTION_\nMateriali\n_START_PARAGRAPH_\nVolna (perzijsko: pa\xc5\xa1m) je najbolj raz\xc5\xa1irjen material za izdelavo preprog. Na lastnosti volne vplivajo pasma ovce, klima, nadmorska vi\xc5\xa1ina pa\xc5\xa1e (ovce, ki \xc5\xbeivijo na vi\xc5\xa1jih legah imajo ve\xc4\x8d ma\xc5\xa1\xc4\x8dobe (lanolina) v vlaknih volne) in letni \xc4\x8das stri\xc5\xbeenja (jesen ali pomlad). Najfinej\xc5\xa1a volna je z vratu jagnjet (kork) stri\xc5\xbeena jeseni. Iran ima zadosti svojo prvovrstno volno, Indija in Pakistan uva\xc5\xbeata novozelandsko volno._NEWLINE_Bomba\xc5\xbe se uporablja za osnovne pre\xc4\x8dne in vzdol\xc5\xbene niti skozi katere vozlajo volno ali svilo. V\xc4\x8dasih so uporabljali volno tudi za osnovo, a jo je izpodrinil bomba\xc5\xbe, ker je bolj trden. Redkeje uporabljajo konjsko \xc5\xbeimo ali kozjo dlako._NEWLINE_Konjsko \xc5\xbeimo in kozjo dlako uporabljajo predvsem perzijski nomadi, Balu\xc4\x8di in Turkmenci. Obi\xc4\x8dajno je spodnja osnovna struktura preproge ali stranski rob. Uporaba \xc5\xbeal izumira zaradi poceni bomba\xc5\xbea. Stara ljudstva so verjela, da svetlikajo\xc4\x8da \xc5\xbeima ali dlaka na robovih preproge odganja \xc5\xa1korpijone, ka\xc4\x8de, pajke in podobne stvore._NEWLINE_Svila je sestavina najfinej\xc5\xa1ih preprog. Domovina svile je Kitajska, pridobivajo pa jo tudi na severu Irana v pokrajinah Mazanderan in Gilan. S svilo izdelujejo preproge v mojstrskih delavnicah mest kot so Ghom, Isfahan, Tabriz._NEWLINE_Kamelja dlaka se uprablja le za izdelavo tkanih preprog - kilimov in to predvsem na vzhodu Irana. Obi\xc4\x8dajno ni barvana in je svetlo do temno rjave barve._NEWLINE_Sisteti\xc4\x8dni materiali so poliamidi (najloni) in polipropilen. Najlon je najpogostej\xc5\xa1i material za izdelavo sodobnih preprog. Je trpe\xc5\xbeen, se lahko tiska in ga je enostavno \xc4\x8distiti. Polipropilen se uporablja za izdelavo preje, ker je poceni. Pogosto se uporablja za izdelavo berberskih preprog. Je trpe\xc5\xbeen in odporen na made\xc5\xbee. Za izdelavo talnih oblog se uporabljajo tudi razli\xc4\x8dni poliestri.\n_START_SECTION_\nPripomo\xc4\x8dki in orodja\n_START_PARAGRAPH_\nOsnova za izdelavo preprog so statve. Poleg teh pa za izdelavo uporabljajo \xc5\xa1e glavnik, no\xc5\xbe s kavelj\xc4\x8dkom in \xc5\xa1karje. Z no\xc5\xbeem odre\xc5\xbeejo nit, potem ko naredijo posamezen vozel. S pomo\xc4\x8djo kavelj\xc4\x8dka la\xc5\xbeje potegnejo nit med osnovnimi nitmi. Z glavnikom tol\xc4\x8dejo vozle navzdol, da zagotovijo ve\xc4\x8djo trdnost. Obstajajo razli\xc4\x8dne vrste glavnikov za razli\xc4\x8dno fine preproge. S \xc5\xa1karjami postri\xc5\xbeejo kon\xc4\x8dane vrste vozlov.\n_START_SECTION_\nAfganistan\n_START_PARAGRAPH_\nAfganistanska preproga je vrsta ro\xc4\x8dno tkane talne obloge iz tekstila tradicionalno izdelana v Afganistanu. Ve\xc4\x8dinoma jih tkejo v severnem in zahodnem Afganistanu, v razli\xc4\x8dnih etni\xc4\x8dnih skupinah, predvsem pa Turkmenci. Ena najbolj eksoti\xc4\x8dnih in prepoznavnih orientalskih preprog je Shindand ali Adraskan (imenovana po lokalnih afganistanskih mestih), tkane v provinci Herat v zahodnem Afganistanu. Druge so belud\xc5\xbeistanske preproge, predvsem molilne preproge, ki jih izdelujejo v jugozahodnem delu dr\xc5\xbeave. Preproge so srednje velikosti. Uporabljajo \xc5\xa1tevilne vzorce in barve, tradicionalen in najbolj tipi\xc4\x8den lik je osmerokotna slonova noga (Buhara), pogosto z rde\xc4\x8dim ozadjem.\n_START_SECTION_\nIndijske preproge\n_START_PARAGRAPH_\nIzdelava preprog je bila verjetno znana \xc5\xbee v 11. stoletju s prihodom prvih muslimanskih osvajalcev, Gaznavidov in Gaurisov od zahoda. Z ve\xc4\x8djo gotovostjo je mogo\xc4\x8de ugotoviti za\xc4\x8detek z dinastijo Mogulov v zgodnjem \xc5\xa1estnajstem stoletju, ki je bila naslednica Timurja, ki je pri\xc5\xa1el iz Kabula v Indijo. Pod pokroviteljstvom Mogulov so indijski obrtniki sprejeli perzijske metode in modele. Za preproge tkane v Pand\xc5\xbeabu so uporabljali motive in dekorativne stile mogulske arhitekture._NEWLINE_Akbar, mogulski cesar je uvedel umetnost tkanja preprog v Indiji v \xc4\x8dasu njegove vladavine. Perzijske preproge so krasile kraljeve dvorce in pala\xc4\x8de. V tem obdobju je pripeljal perzijske obrtnike v Indijo. Sprva so preproge kazale klasi\xc4\x8dni perzijski slog finega vozlanja. Postopoma se je pome\xc5\xa1al z indijsko umetnostjo. Tako so preproge postale zna\xc4\x8dilno indijske in se raz\xc5\xa1irile po vsej podcelini._NEWLINE_Indijske preproge so znane po svojih modelih, pozornosti do detajlov in predstavitev realnih atributov ter po veliki gostoti vozlov. Sredi\xc5\xa1\xc4\x8da izdelave so Ka\xc5\xa1mir, Jaipur, Agra in Bhadohi.\n_START_SECTION_\nPakistanske preproge\n_START_PARAGRAPH_\nUmetnost tkanja so v ju\xc5\xbeni Aziji razvili so\xc4\x8dasno z nekaj drugimi civilizacijami. Pri izkopavanjih v krajih Moenjodaro in Harappa - starodavni mesti v dolini Inda - so na\xc5\xa1li \xc5\xa1iroko paleto tkanih materialov. Nekateri zgodovinarji menijo, da je civilizacija v dolini Inda prva razvila tkanje. Zagotovo pa so s tkanjem preprog v ve\xc4\x8djem obsegu za\xc4\x8deli v enajstem stoletju s prihodom prvih muslimanskih osvajalcev, afganistanskih Gaznavidov in Gauridov in kasneje v 16. stoletju pod Mogulsko dinastijo._NEWLINE_Danes so ro\xc4\x8dno vozlane preproge med vodilnimi pakistanskimi izvoznimi izdelki, njihova proizvodnja predstavlja drugo najbolj raz\xc5\xa1irjeno obrt in malo industrijo. Pakistanski vzorci na preprogah so galebi, medaljoni, paisley, traceries in geometrijskih likov v razli\xc4\x8dnih kombinacijah.\n_START_SECTION_\nPerzijske preproge\n_START_PARAGRAPH_\nPerzijska preproga je del perzijske (iranske) umetnosti in kulture. Ta umetnost v Perziji sega v bronasto dobo._NEWLINE_Najstarej\xc5\xa1i ohranjeni korpus perzijskih preprog je iz \xc4\x8dasov dinastije Safavidov (1501-1736) v 16. stoletju. Vendar pa upodobitve ka\xc5\xbeejo na dalj\xc5\xa1o zgodovino proizvodnje. Pogosti motivi so vinske vitice, arabeske, palmete, medaljoni in geometrijski vzorci, ne pa tudi in \xc5\xbeivalski vzorci alu upodobitev \xc4\x8dloveka. To je zato, ker je islam prevladujo\xc4\x8da religija v tem delu sveta in prepoveduje njihovo upodabljanje. Vseeno pa je na nekaterih videti prizore lova ali slavja. Ve\xc4\x8dina preprog je iz volne ali svile. Nekaj najstarej\xc5\xa1ih primerov je ohranjenih in so bile proizvedene v Kashanu._NEWLINE_Iranske preproge so najbolj\xc5\xa1e na svetu in njihove modele posnemajo tudi tkalci iz drugih dr\xc5\xbeav. Iran je tudi najve\xc4\x8dji svetovni proizvajalec in izvoznik ro\xc4\x8dno izdelanih preprog in predstavlja tri \xc4\x8detrtine celotne svetovne proizvodnje. Iran je tudi ustvarjalec najve\xc4\x8dje ro\xc4\x8dno izdelane preproge v zgodovini, ki meri 60.546\xc2\xa0sq\xc2\xa0ft (5.624,9\xc2\xa0m\xc2\xb2).\n_START_SECTION_\nTur\xc5\xa1ke preproge\n_START_PARAGRAPH_\nTur\xc5\xa1ke preproge (znan tudi kot Anatolske), bodisi ro\xc4\x8dno vozlane ali tkane, so med najbolj znanimi ro\xc4\x8dno izdelanimi umetni\xc5\xa1kimi deli na svetu. Verske, kulturne, okoljske, dru\xc5\xbebeno politi\xc4\x8dne in socialno-ekonomske razmere so v zgodovini ustvarjale pogoje za umetni\xc5\xa1ki navdih mnogih plemenskih ljudstev in etni\xc4\x8dnih skupin v Srednji Aziji in Tur\xc4\x8diji. Prebivalci (nomadi ali duhovniki, kmetje in me\xc5\xa1\xc4\x8dani, ki so \xc5\xbeiveli bodisi v \xc5\xa1otorih ali v razko\xc5\xa1nih hi\xc5\xa1ah v velikih mestih, so se za\xc5\xa1\xc4\x8dititi pred hladnim vremenom s pokrivanjem tal, sten in vrat s preprogami in talnimi oblogami. Preproge so vedno ro\xc4\x8dno izdelana iz volne, v\xc4\x8dasih iz bomba\xc5\xbea, z ob\xc4\x8dasnimi dodatki svile. Tur\xc5\xa1ke preproge in kilimi so prav tako pogosto uporabljali kot \xc5\xa1otorski okras, kot torbe za \xc5\xbeito, vre\xc4\x8de za kamele in osle, blazine na tleh, za prekrivanje kav\xc4\x8dev, postelj in blazin, za odeje, zavese, namizna pregrinjala, molilne preproge in ob slavnostnih prilo\xc5\xbenostih._NEWLINE_Najstarej\xc5\xa1i zapisi o ravno tkanih kilimih prihajajo iz \xc3\x87atal H\xc3\xb6y\xc3\xbcka neolitske keramike, okoli 7000 pr. n. \xc5\xa1t. Eno najstarej\xc5\xa1ih naselij kadarkoli odkrito, \xc3\x87atalh\xc3\xb6y\xc3\xbck, je jugovzhodno od Konya v sredini anatolske regije. Izkopavanja do danes (samo 3% mesta) so pokazala ne samo zoglenele tkanine ampak tudi ko\xc5\xa1\xc4\x8dke kilimov naslikanih na stenah nekaj stanovanj. Ve\xc4\x8dina od njih predstavljajo geometrijske in stilizirane oblike, ki so podobne ali enake drugim zgodovinskim in sodobnim vzorcem._NEWLINE_Vozlane preproge so se raz\xc5\xa1irile v Azijo in na Bli\xc5\xbenji vzhod s \xc5\xa1iritvijo razli\xc4\x8dnih nomadskih plemen v obdobju velikih tur\xc5\xa1kih migracij v 8. in 9. stoletju._NEWLINE_Znane so upodobitve v evropskih slikah iz \xc4\x8dasa renesanse, ko so bile lepe anatolske preproge uporabljene in so ozna\xc4\x8devale velik gospodarski in dru\xc5\xbebeni status lastnika._NEWLINE_\xc5\xbdenske se u\xc4\x8dijo tkalske spretnosti \xc5\xbee v zgodnjem otro\xc5\xa1tvu, saj potrebujejo za izdelavo vozlane preproge ali tkanega kilima ve\xc4\x8d mesecev ali celo let. Kot velja v ve\xc4\x8dini kultur je tkanje tradicionalno in skoraj izklju\xc4\x8dno domena \xc5\xbeensk in deklet.\n_START_SECTION_\nTurkmenske ("buharske") preproge\n_START_PARAGRAPH_\nTurkmenistanska preproga je vrsta ro\xc4\x8dno izdelane tekstilne talne obloge s tradicionalnim poreklom v Srednji Aziji. Potrebno je razlikovati med prvotnimi turkmenistanskimi plemenskimi preprogami in danes proizvedenimi v velikem \xc5\xa1tevilu za izvoz, predvsem v Pakistan in Iran. Izvirne turkmenistanske preproge so proizvedene v turkmenistanskih plemenih, najdemo pa jih tudi v Afganistanu in Iranu. Preproge se uporabljajo za razli\xc4\x8dne namene, kot \xc5\xa1otorske preproge, zavese za vrata in vre\xc4\x8dke razli\xc4\x8dnih velikosti.\n_START_SECTION_\nOrientalske preproge v Evropi\n_START_PARAGRAPH_\nOrientalske preproge so se za\xc4\x8dele pojavljati v Evropi po kri\xc5\xbearskih vojnah v 11. stoletju. Do sredine 18. stoletja so se ve\xc4\x8dinoma uporabljale na stenah in mizah. Razen v kraljevskih ali cerkvenih okoljih so bile po njihovem mnenju preve\xc4\x8d dragocene za pokrivanje tal. V za\xc4\x8detku 13. stoletja so se orientalske preproge za\xc4\x8dele pojavljati v slikah (predvsem v Italiji, Flandriji, Angliji, Franciji in na Nizozemskem). Preproge indo-perzijske zasnove so prinesli v Evropo prek nizozemskih, britanskih, francoskih in Vzhodno-indijske trgovske dru\xc5\xbebe v 17. in 18. stoletju.\n_START_SECTION_\nSkandinavske preproge\n_START_PARAGRAPH_\nSkandinavija ima dolgo in bogato tradicijo izdelave preprog. Preproge so ro\xc4\x8dno izdelane in tkane, ki so jih stoletja izdelovali obrtniki v skandinavskih dr\xc5\xbeavah (Norve\xc5\xa1ki, Finski, Danski in \xc5\xa0vedski) in so pogosto igrale pomembno kulturno vlogo. Sodobne skandinavske preproge, \xc5\xa1e posebej \xc5\xa1vedske, so med najbolj iskanimi v dana\xc5\xa1njem svetu, predvsem zaradi oblikovalcev, kot je Marta Maas - Fjetterstrom. Zgodba o skandinavskih preprogah je klju\xc4\x8dnega pomena v kulturi Skandinavije, saj razkriva veliko estetskih in dru\xc5\xbebenih konvencij te regije.\n_START_SECTION_\n\xc5\xa0panske preproge\n_START_PARAGRAPH_\n\xc4\x8ceprav osamljeni primeri proizvodnje preprog pred muslimansko invazijo v \xc5\xa0paniji, so primeri Hispano - Mavar pomemben \xc4\x8dlen evropske izdelave preprog. Listinski dokazi ka\xc5\xbeejo, da je za\xc4\x8detek proizvodnje v \xc5\xa0paniji sega v 10. stoletje n. \xc5\xa1t. Najzgodnej\xc5\xa1e Hispano - Mavar preproge in Admiral preproge (znan tudi kot grbovne preproge) imajo geometri\xc4\x8dne vzorce prekinjene z grbi kr\xc5\xa1\xc4\x8danskih plemi\xc5\xa1kih \xc5\xa1panskih dru\xc5\xbein. Proizvodnja preprog se je nadaljevala po osvoboditvi \xc5\xa0panije izpod muslimanskih zavojevalcev v 15. stoletju in 16. stoletju. Dva izmed najbolj priljubljenih motivov so bili venci in granatna jabolka. Med mavrsko (muslimansko) zasedbo je proizvodnja potekala v Alcarazu v pokrajini Murcia, manj v drugih krajih. Cuenca, kjer je bilo prvi\xc4\x8d zabele\xc5\xbeeno tkanje v 12. stoletju, je postala vse bolj pomembna in je bila dominantna v 17. in za\xc4\x8detku 18. stoletja. Preproge na osnovi razli\xc4\x8dnih francoskih vzorcih so za\xc4\x8deli tkati v kraljevski delavnici Real Fabrica de Tapices de Santa Barbara v Madridu v 18. stoletju. Madrid je ostal sredi\xc5\xa1\xc4\x8de tkalstva vse do 20. stoletja.\n_START_SECTION_\nBolgarske preproge\n_START_PARAGRAPH_\nPreproga \xc4\x8ciprovci (\xd0\xa7\xd0\xb8\xd0\xbf\xd1\x80\xd0\xbe\xd0\xb2\xd1\x86\xd0\xb8 \xd0\xba\xd0\xb8\xd0\xbb\xd0\xb8\xd0\xbc) je vrsta ro\xc4\x8dno izdelane preproge z dvema popolnoma identi\xc4\x8dnima stranema in je del bolgarske nacionalne dedi\xc5\xa1\xc4\x8dine, tradicije, umetnosti in obrti. Ime izhaja iz mesta \xc4\x8ciprovci, kjer se je proizvodnja za\xc4\x8dela v 17. stoletju. Tkanje preprog je igralo klju\xc4\x8dno vlogo pri o\xc5\xbeivljanju \xc4\x8ciprovcija v letu 1720 po opusto\xc5\xa1enju leta 1688 zaradi vstaje proti otomanski oblasti. Zahodni popotnik Ami Boue, ki je obiskal \xc4\x8ciprovci v letih 1836-1838 poro\xc4\x8da, da se "predvsem mlada dekleta, po zaveti\xc5\xa1\xc4\x8dih ali na hodnikih, ukvarjajo s tkanjem preprog. Zaslu\xc5\xbeijo le pet frankov na mesec, pla\xc4\x8dilo pa je bilo prej \xc5\xa1e ni\xc5\xbeje". Leta 1896 je letna proizvodnja preprog v \xc4\x8ciprovciju presegla 14.000 kvadratnih metrov. Okoli 1.400 \xc5\xbeensk se je ukvarjalo s tkanjem preprog. Leta 1920 so doma\xc4\x8dini ustanovili zadrugo za Ro\xc4\x8dno delo na tkanju preprog, prvo te vrste v dr\xc5\xbeavi.  Industrija preprog (Kilim) ostaja prevladujo\xc4\x8da v mestu, se pa v zadnjih desetletjih zmanj\xc5\xa1uje. Preproge so bile cenjene na razstavah v Londonu, Parizu, Li\xc3\xa8geu in Bruslju.\n_START_SECTION_\nFrancoske preproge\n_START_PARAGRAPH_\nLeta 1608 je Henrik IV. ukazal francosko produkcijo preprog v tur\xc5\xa1kem slogu pod vodstvom Pierra DuPont. Proizvodnja se je kmalu preselila v tovarno SAVONNERIE v Chaillot zahodno od Pariza. Pod vodstvom Simona Lourdeta so preproge izdelovali v zgodnjih letih vladanja Ludvika XIV. Bile so gosto okra\xc5\xa1ene s cvetjem, v\xc4\x8dasih v vaze ali ko\xc5\xa1arah, na temno modre ali rjavi osnovi. Motivi so temeljili na nizozemskih in flamskih slikah in tekstilu. Najbolj znane savonnerijske preproga so serija narejena za Grande Galerie in Galerie d\' Apollon v Palais du Louvre okoli 1665-1685. Teh 105 mojstrovin, narejenih pod umetni\xc5\xa1kim vodstvom Charles Le Bruna, nikoli ni bilo name\xc5\xa1\xc4\x8denih, ko je Louis XIV. preselili dvor v Versailles leta 1688. Njihova zasnova zdru\xc5\xbeuje bogate liste akanta, arhitekturne kompozicije in mitolo\xc5\xa1ke prizore (ki jih je navdihnila ikonografija Cesare Ripa) z emblemi kraljeve oblasti Ludvika XIV._NEWLINE_Pierre- Josse Perrot je bil najbolj znan oblikovalec preprog sredi osemnajstega stoletja. Njegova \xc5\xa1tevilna ohranjena dela in risbe ka\xc5\xbeejo ljubke rokokojske S-spirale, rozete, \xc5\xa1koljke, liste akanta in cvetno bohotenje. Tovarno SAVONNERIE so preselili v tovarno Gobelins v Parizu leta 1826._NEWLINE_Tovarna Beauvais, bolj znana po svojih tapiserijah, je tudi izdelovala vozlane preproge v letih 1780-1792. Proizvodnja preprog v manj\xc5\xa1ih, zasebnih delavnicah v mestu Aubusson se je za\xc4\x8dela leta 1743. Preproge, proizvedene v Franciji uporabljajo simetri\xc4\x8dni vozel.'